***28 d’abril Dia Internacional de la Seguretat i la Salut en el Treball***

***Per un treball segur i saludable***

# Aquest 28 d’abril, Dia Mundial de la Seguretat i la Salut en el Treball, reclamem entorns de treball segurs per a totes les persones i acabar amb les formes d’explotació laboral i amb la precarietat.

Davant la celebració del Dia Internacional de la Seguretat i la Salut en el Treball, Intersindical Valenciana reivindica una cultura preventiva i l’eliminació de la precarietat en el treball. Considerem que s’ha d’acabar amb les retallades i augmentar els recursos humans, tècnics i financers. Exigim un model que siga respectuós amb les persones i el medi ambient, però també amb el seu dret a decidir un model, no capitalista ni mercantilista, que invertisca en cultura preventiva i que la integre dins del lloc de treball, que possibilite la reducció dels accidents laborals i de les malalties professionals.

Avui 28 d’abril volem honrar la memòria de totes les víctimes dels accidents de treball i les malalties professionals. Els accidents laborals van créixer al País Valencià, tant en el treball -2937 casos- com in itinere -434 casos-, l’any 2017. Dels 45.319 accidents de treball, 53 casos van ser accidents mortals; 6.883 accidents in itinere, d’ells 12 van ser mortals. Les malalties professionals també van créixer 285 casos, d’un total de 6.683; més del 91,4% es van deure a agents físics, 2,8% altres agents; el 2,2% corresponen a agents biològics, i el mateix percentatge a inhalació de substàncies; agents cancerígenes representen el 0,2%.

Denunciem l’incompliment reiterat de la Llei de Prevenció i Riscos Laborals; les retallades en inversió preventiva, formació i vigilància de la salut en els llocs de treball, i la manca d’una cultura preventiva; l’augment de la precarietat, doncs, cada vegada trobem més treballs no decents, sense qualitat, sense seguretat en el treball i protecció social per les persones treballadores, sense possibilitat de desenvolupament personal i d’integració social, sense llibertat perquè s’expressen opinions, s’organitzen i participen en les decisions de l’empresa amb igualtat de tracte, d’oportunitats i de gènere; sense discriminacions. Trobem males praxis de les Mútues en la determinació de les contingències professionals, que deriven als serveis públics de salut perquè siguen tractades com a malalties comunes. L'augment de les malalties laborals per exposició a riscos psicosocials, dels casos d'assetjament laboral, i de les agressions a treballadores i treballadors.

Per tot el que s’ha exposat, des d'Intersindical animem a totes les treballadores i els treballadors a mobilitzar-nos i exigir els nostres drets, perquè la reducció del nombre de víctimes, lesions i malalties relacionades amb el treball siga una realitat, perquè la salut i la vida no és un joc.

Exerceix els teus drets, exigeix un treball segur i saludable, defensa la teua vida.